**ПРИЈЕДЛОГ**

На основу члана 39. став (2), тачка 2) и члана 82. став (2) Закона о локалној самоуправи („Службени гласник Републике Српске“ број 97/16, 36/19 и 61/21), члана 36. став (2) тачка 2), члана 87. и члана 133. став (2) Статута града Градишка („Службени гласник града Градишка“ бр. 4/17 и 5/19) Скупштина града Градишка на сједници одржаној дана 28.12.2022. године доноси

ОДЛУКУ

о јавним расправама и јавним састанцима

I

1. Ова одлука дефинише јавне расправе и јавне састанке као механизме за унапређење комуникације грађана и органа Града Градишка (у даљем тексту: Град).
2. Овом одлуком ближе се уређују начин и поступак организовања и провођења јавне расправе у поступцима доношења одлука и других општих аката, односно планских докумената из надлежности Града.

II

Циљ доношења ове одлуке је да се обезбиједи транспарентан, брз, ефикасан и економичан поступак јавних расправа и унаприједи комуникација са грађанима.

III

Облици непосредног учешћа грађана одређени су Законом о локалној самоуправи и Статутом Града, а заснивају се на сљедећим принципима:

1. Отвореност – предуслов за овај принцип је да су процеси за учешће отворени и доступни на основу договорених параметара за партиципацију.
2. Повјерење - отворено и демократско друштво заснива се на међусобном дјеловању између субјеката и сектора, а заједнички циљ унапређења живота грађана може се постићи на задовољавајући начин једино ако се заснива на повјерењу, што подразумијева транспарентност, поштовање и поузданост.
3. Независност – учесници јавне расправе имају право дјеловати самостално и заступати различите ставове.
4. Партиципација – учествовање мора бити без дискриминације у дијалогу, консултацијама о циљевима јавних политика као и у процесима доношења одлука, на начин да се осигура слободно изражавање различитих мишљења.
5. Транспарентност – сви процеси морају бити транспарентни и отворени за анализирање како администрације тако и невладиног сектора. Благовремени приступ јавности свим документима, нацртима, одлукама и мишљењима која су релевантна за учешће у процесу доношења одлука су кључни. Приступ информацијама мора бити осигуран. За дјеловање у јавном интересу потребни су отвореност, одговорност и концизност доступних информација.
6. Приступачност – учешће грађана требало би бити унапријеђено коришћењем терминологије за коју нису потреба посебна стручна знања и коришћењем одговарајућих средстава учешћа.
7. Недискриминација – у обзир треба узети сва мишљења и учинити их видљивим, укључујући мишљења оних који су најрањивији. С тим у вези, морају се избјегавати све мјере у поступцима, начинима објаве информација, организацији јавних расправа, јавних састанака и др. активности, које би на одређени начин спријечиле заинтересована лица или групе да учествују.
8. Инклузија – у ове процесе треба укључити све групе грађана, без обзира на њихове интересе и потребе, као што су млади, лица треће животне доби, те лица са потешкоћама и мањине. Из тог разлога треба предузимати мјере како би се анимирало укључење ових група у процесе учешћа у одлучивању на начин да их се охрабри и пружи потребна помоћ.
9. Одговорност – учешће у доношењу одлука треба бити усмјерено на циљане резултате и мора бити отворено за промјене изворних приједлога. Ови резултати морају бити документовани и јавно доступни.

IV

1. Јавна расправа представља скуп различитих активности предузетих у унапријед утврђеном временском оквиру, а у циљу прибављања мишљења јавности, односно приједлога и ставова грађана и заинтересованих лица у поступку припреме одређеног акта.
2. Јавна расправа организује се када је то одређено актом Скупштине града, Градоначелника или другим прописом у зависности од надлежности за утврђивање нацрта акта.

V

1. Јавна расправа може бити: обавезна јавна расправа и факултативна јавна расправа.
2. Обавезна јавна расправа је јавна расправа која је прописана законом, Статутом Града, Пословником о раду Скупштине града или другим прописом.
3. Обавезна јавна расправа се организује и проводи о:
* нацрту Статута Града,
* нацрту Буџета Града,
* плану развоја Града,
* просторном плану,
* нацрту урбанистичког плана и регулационих планова и
* другим актима које надлежни орган управе упути у јавну расправу.
1. Факултативна јавна расправа је јавна расправа која се може спровести у поступку доношења других општих аката из надлежности Скупштине града и Градоначелника.

VI

Јавна расправа обавезно подразумијева:

- јавно објављивање текста нацрта акта, програма јавне расправе и достављање свим заинтересованим лицима обавјештења о јавној расправи,

- прибављање приједлога, сугестија и мишљења грађана и осталих учесника у јавној расправи у писаној или електронској форми,

- организовање најмање једнe усмене јавне расправе представника надлежних организационих јединица које су задужене за провођење јавне расправе са мјесним заједницама, заинтересованим грађанима, представницима удружења грађана и другим заинтересованим лицима.

VII

О питањима која су од значаја за цијелу заједницу, јавна расправа се организује за цијелу територију града, а у случају да се јавна расправа проводи о питању од интереса за грађане са дијела територије или за одређену категорију грађана, јавна расправа се може организовати само за тај дио локалне заједнице, односно у оквиру те категорије грађана.

VIII

Јавни састанци се користе као механизам директне комуникације органа локалне власти и грађана.

IХ

Упутство о примјени ове Одлуке донијеће Градоначелник Града у року од 30 дана од дана ступања на снагу ове Одлуке.

Х

Ступањем на снагу ове одлуке престаје да важи Одлука о јавним расправама и јавним састанцима, као механизмима за унапређење комуникације грађана и органа Општинске управе и Скупштине општине („Службени гласник општине Градишка“ број 6/04).

XI

Ова Одлука ступа на снагу осмог дана од дана објављивања у „Службеном гласнику града Градишка“.

Број: ПРЕДСЈЕДНИК

Датум: 28.12.2022. године СКУПШТИНЕ ГРАДА

 Миленко Павловић с.р.

**О Б Р А З Л О Ж Е Њ Е**

ПРАВНИ ОСНОВ

Правни основ за доношење Одлуке o јавним расправама и јавним састанцима прописан је одредбом члана 39. став (2), тачка 2) и члана 82. став (2) Закона о локалној самоуправи („Службени гласник Републике Српске“ број 97/16, 36/19 и 61/21), члана 36. став (2) тачка 2), члана 87. и члана 133. став (2) Статута града Градишка („Службени гласник града Градишка“ бр. 4/17 и 5/19).

РАЗЛОЗИ ЗА ДОНОШЕЊЕ

Чланом 133. став (2) Статута града Градишка прописано је да се ближе одредбе о провођењу јавне расправе уређују посебном одлуком Скупштине града. Град Градишка је учесник пројекта „Озон“ и као једна од активности коју Град по пројекту проводи јесте израда нове Одлуке о јавним расправама и јавним састанцима која треба да садржи податке о томе шта је то јавна расправа, врсте јавних расправа, који су принципи односно начела којих се треба придржавати приликом провођења јавне расправе и јавних састанака као и списак докумената приликом чијег доношења је обавезно провођење јавне расправе, а што тренутно важећа Одлука о јавним расправама и јавним састанцима као механизмима за унапређење комуникације грађана и органа Општинске управе и Скупштине општине („Службени гласник општине Градишка“ број 6/04) не садржи. Такође, у тренутно важећој Одлуци прописано је само организовање јавне расправе у случају израде нацрта Буџета, док други документи који се обавезно упућују у јавну расправу нису обухваћени. Овом одлуком детаљније се нормирају јавне расправе и јавни састанци и врши се усклађивање са важећом правном регулативом.

ПРИЈЕДЛОГ

Предлаже се Скупштини града Градишка да Одлуку усвоји у предложеном тексту.

ОБРАЂИВАЧ ПРЕДЛАГАЧ

Одјељење за општу управу ГРАДОНАЧЕЛНИК

 Начелник одјељења Зоран Аџић

 Божана Глувић